
Betegtájékoztató: Információk a felhasználó számára
Propafenon Pharmavit 300 mg filmtabletta
propafenon-hidroklorid

Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
· Tartsa meg a betegtájékoztatót, mert a benne szereplő információkra a későbbiekben is szüksége lehet.

· További kérdéseivel forduljon kezelőorvosához vagy gyógyszerészéhez.

· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.

· Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét.

Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.
A betegtájékoztató tartalma:

1. Milyen típusú gyógyszer a Propafenon Pharmavit 300 mg filmtabletta és milyen betegségek esetén alkalmazható?

2. Tudnivalók a Propafenon Pharmavit 300 mg filmtabletta szedése előtt

3.
Hogyan kell szedni a Propafenon Pharmavit 300 mg filmtablettát?

4.
Lehetséges mellékhatások

5
Hogyan kell a Propafenon Pharmavit 300 mg filmtablettát tárolni?

6.
A csomagolás tartalma és egyéb információk

1.
Milyen típusú gyógyszer a Propafenon Pharmavit 300 mg filmtabletta és milyen betegségek esetén alkalmazható?
A Propafenon Pharmavit filmtabletta hatóanyaga a propafenon, ami a szívizomsejtek membránját stabilizálja és működésüket lassítja (béta-blokkoló hatás). Ezek révén megszünteti a szívritmuszavart.

A filmtabletta különböző szívritmuszavarok kezelésére szolgál.

2.
Tudnivalók a Propafenon Pharmavit 300 mg filmtabletta szedése előtt
Ne szedje a Propafenon Pharmavit 300 mg filmtablettát, 
· ha allergiás a propafenonra vagy a gyógyszer (6. pontban felsorolt) bármely egyéb összetevőjére.
· ha Önnek súlyos szívelégtelensége van;

· ha Önnek nagyon lassú a szívverése, vagy alacsony a vérnyomása;
· ha Önnek olyan szív eredetű sokkja van, amit nem szívritmuszavar okoz;

· ha Önnek az elmúlt három hónapban volt szívinfarktusa;

· ha Önnek egyéb szívritmuszavarai vannak;

· ha Ön súlyos tüdőbetegségben szenved;

· ha Önnek súlyos izomgyengeséggel (miaszténia grávisz) járó betegsége van.

Figyelmeztetések és óvintézkedések

A Propafenon Pharmavit 300 mg filmtabletta fokozott elővigyázatossággal alkalmazható
· idős korban,

· szívelégtelenségre utaló tünetek esetén,

· nagymértékű szívizom károsodás, csökkent szívizomműködés (balkamrai működés) esetén,

· egyidejű digitálisz kezelés (szívbetegségek kezelésére szolgáló gyógyszer) esetén,

· beültetett szívritmus-szabályozó (pészméker) esetén.

Egyéb gyógyszerek és a Propafenon Pharmavit 300 mg filmtabletta 
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről, beleértve a vény nélkül kapható készítményeket is. 

Tájékoztassa kezelőorvosát amennyiben:

· helyi érzéstelenítéssel járó beavatkozást terveznek Önnel;

· egyéb szívműködésre ható gyógyszereket (pl. béta-blokkolót, digoxint, kinidint) szed;

· nyugtatókat (pl. fenobarbitált) szed;

· gyomor-bélrendszeri fekélybetegsége kezelésére szolgáló gyógyszert (pl.: cimetidint) szed;

· hörgőtágítót (pl.: teofillint) szed aszthma kezelésére;

· véralvadást befolyásoló gyógyszereket szed.

A Propafenon egyidejű bevétele ételelel, itallal
A filmtablettákat egészben, szopogatás és szétrágás nélkül, kevés folyadékkal étkezés után kell bevenni.

Terhesség és szoptatás

Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer szedése előtt beszéljen kezelőorvosával vagy gyógyszerészével.

A kezelőorvos az előny/kockázat igen gondos mérlegelése alapján dönt a gyógyszer alkalmazásáról. A propafenon az anyatejbe kiválasztódik.

A készítmény hatásai a gépjárművezetéshez és a gépek kezeléséhez szükséges képességekre

Az orvos egyedileg határozza meg a közlekedésben való részvételre, a baleseti veszéllyel járó munka végzésére, a munkagépek kezelésére vonatkozó korlátozást vagy tilalmat. 

Különös figyelmet igényel a kezelés kezdeti időszaka, a dózisemelés, a gyógyszerváltás ideje és az alkoholfogyasztás.

3.
Hogyan kell szedni a Propafenon Pharmavit 300 mg filmtablettát?

A Propafenon Pharmavit 300 mg filmtablettát mindig a kezelőorvosa vagy gyógyszerésze által elmondottaknak megfelelően szedje. Amennyiben nem biztos az adagolást illetően, kérdezze meg kezelőorvosát vagy gyógyszerészét. 
A készítmény ajánlott adagja naponta 450-600 mg, 2-3 részre elosztva.
Az orvos az ajánlott, adagolástól eltérhet, az adagot szükség esetén megemelheti.

Adagolását és alkalmazásának időtartamát az orvos egyedileg állapítja meg. Kövesse az orvos utasítását, attól eltérnie nem szabad. Amennyiben a későbbiekben kérdése van a kezeléssel kapcsolatban, vagy bármilyen rendellenességet tapasztal a kezelés során, forduljon orvosához. Ne hagyja abba önkényesen a Propafenon filmtabletta szedését. Ha erre oka van, beszélje meg orvosával. Azonos hatóanyagot tartalmazó készítményre önkényesen ne térjen át, hanem forduljon kérésével orvosához.

A filmtablettákat egészben, szopogatás és szétrágás nélkül, kevés folyadékkal étkezés után kell bevenni.

Ha az alkalmazás során a hatást túlzottan erősnek érzi, vagy a készítmény csekély hatásúnak bizonyul, forduljon orvosához vagy gyógyszerészéhez.

Ha az előírtnál több Propafenon Pharmavit 300 mg filmtablettát vett be

A Propafenon filmtabletta csak az előírt módon szedhető. Túladagolás esetén azonnal forduljon orvoshoz. 

Tünetek: nagyon alacsony pulzusszám, vérnyomásesés, a tudatállapot zavara, izomgörcsök léphetnek fel, melyek azonnali orvosi beavatkozást igényelnek.

Ha elfelejtette bevenni a Propafenon Pharmavit 300 mg filmtablettát
Ne vegyen be  kétszeres adagot a kihagyott tabletta pótlására.

Ha bármilyen további kérdése van a készítmény alkalmazásával kapcsolatban, kérdezze meg orvosát vagy gyógyszerészét.

4.
Lehetséges mellékhatások
Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Emésztőrendszeri betegségek és tünetek:

Hányinger, hányás, székrekedés, étvágytalanság, émelygés, teltségérzés, szájszárazság, keserű, sós ill. fémes ízérzet, hasi fájdalom, hasmenés, felpuffadás, és öklendezés. 

Szívbetegségek és a szívvel kapcsolatos tünetek:
Ingerképzési- és vezetési zavarok, pulzus lelassulása, szapora pulzus, vérnyomásesés, szívelégtelenség súlyosbodása, nagyon ritkán életveszélyes szívritmuszavarok, szívmegállás.

Különösen idősebb, csökkent szívteljesítményű betegekben alkalmanként vérkeringési szabályozási zavarok pl. vérnyomásesés felálláskor vagy hosszabb ideig tartó álláskor, ezenkívül alacsony vérnyomás, fáradtság, gyengeségérzet jelentkezhet.

Idegrendszeri betegségek és tünetek:
Szédülés, fejfájás, ájulás, nyugtalanság, rémálmok, alvási rendellenességek, mozgás összerendezettségének zavarai, szédülés, érzészavarok, aluszékonyság, kábultság, fokozott görcskészség. Ritkán leírtak rohamokat. Igen ritkán görcsroham fordulhat elő.
Szembetegségek és szemészeti tünetek: 

Látászavarok.

Vérképzőszervi és nyirokrendszeri betegségek és tünetek: 

A fehérvérsejtek és/vagy a vérlemezkék számának nagymértékű csökkenése. 

Anyagcsere- és táplálkozási betegségek és tünetek: 

Anorexia. A vér nátrium szintjének csökkenése.

Pszichiátriai kórképek: 

Szorongás, zavartság. 

Immunrendszeri betegségek és tünetek: 

Allergiás reakciók, túlérzékenységi reakciók.

Máj- és epebetegségek illetve tünetek: 

Máj rendellenességek, sárgaság, májgyulladás, epepangás. 

A bőr és a bőralatti szövet betegségei és tünetei: 

A bőr kivörösödése, kiütés, viszketés, csalánkiütés. 

A csont- és izomrendszer, valamint a kötőszövet betegségei és tünetei: 

Lupus szindróma. 

A nemi szervekkel és az emlőkkel kapcsolatos betegségek és tünetek: 

Néhány esetben a potencia és a spermaszám csökkenését figyelték meg. A kezelés leállítása után a panaszok megszűntek.

Általános tünetek, az alkalmazás helyén fellépő reakciók: 

Fáradtság, mellkasi fájdalom, láz.

Laboratóriumi és egyéb vizsgálatok eredményei: 

Májfunkciós laboratóriumi értékek megváltozása (szérum transzamináz és alkalikus foszfatáz). 

Légzőrendszeri, mellkasi és mediastinális betegségek és tünetek: 

Ritkán hörgőgörcs, asztma (asthma bronchiale) rosszabbodása fordulhat elő.

Mivel a Propafenon filmtabletta kezelés életfontosságú lehet az Ön számára, a gyógyszer szedésének abbahagyása előtt fontos kikérnie a kezelőorvos véleményét.
Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül. 

A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.

5.
Hogyan kell a Propafenon Pharmavit 300 mg filmtablettát tárolni?

Legfeljebb 25°C-on, a fénytől és nedvességtől való védelem érdekében az eredeti csomagolásban tárolandó.

A gyógyszer gyermekektől elzárva tartandó!

A csomagoláson feltüntetett lejárati idő (EXP) után ne alkalmazza a Propafenon Pharmavit 300 mg filmtablettát. A lejárati idő a megadott hónap utolsó napjára vonatkozik.

Semmilyen gyógyszert ne dobjon a szennyvízbe vagy háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.

6.
A csomagolás tartalma és egyéb információk
Mit tartalmaz a Propafenon Pharmavit 300 mg filmtabletta?
-
A készítmény hatóanyaga a propafenon-hidroklorid. 300 mg propafenon-hidroklorid filmtablettánként.
-
Egyéb összetevők: vízmentes kolloid szilícium-dioxid, magnézium-sztearát, povidon, kukoricakeményítő, mikrokristályos cellulóz; bevonat: nátrium-lauril-szulfát, titán-dioxid (E171), makrogol 6000, hipromellóz, talkum. 

Milyen a Propafenon Pharmavit 300 mg filmtabletta készítmény külleme és mit tartalmaz a csomagolás?
Fehér színű, szagtalan, mindkét oldalán domború felületű, kerek, egyik oldalán törővonallal ellátott filmtabletta.

A törővonal csak a széttörés elősegítésére és a lenyelés megkönnyítésére szolgál, nem arra, hogy a készítményt egyenlő adagokra ossza.

Csomagolás: 30 db/90 db/100 db filmtabletta átlátszó PVC//Al buborékcsomagolásban és dobozban.

A forgalomba hozatali engedély jogosultja:

Supremex Kft.
2096 Üröm, Kormorán u. 15.

Magyarország
Gyártó:
Walmark, a.s. 

Oldřichovice 44

73961 Třinec

Cseh Köztársaság

OGYI-T-4413/04

OGYI-T-4413/06
90 db

